Swanger vrou val uit bewegende ambulansArgieffoto ŉ Swanger vrou is beseer en haar baba is doodgebore nadat sy in die Oos-Kaap uit ŉ bewegende ambulans geval het. “Ons het die betrokke twee beamptes geskors,” het Sizwe Kupelo, ŉ woordvoerder van die Oos-Kaapse departement van gesondheid, Donderdag gesê. Die vrou het in Ntabankulu, naby Mount Frere, uit die ambulans geval. “Die beamptes het die pasiënt alleen agter in die ambulans gelaai en albei voor gesit,” het hy gesê. “Die deur van die ambulans het oopgegaan en die pasiënt het uitgeval. Hulle het eers ontdek die pasiënt word vermis toe hulle by die hospitaal aangekom het.” ŉ Motoris het die vrou intussen opgelaai en na die hospitaal gehaas. “Ons doen die nodige stappe teen die beamptes. Hulle het nalatig opgetree deur die pasiënt sonder toesig te laat en daarom is hulle geskors. Hulle het ook ŉ pasiënt se lewe in gevaar gestel en protokol verontagsaam.”